በኢ.ፌ.ዴ.ሪ የፌዴራል ጉዳዮች ሚኒስቴር የሃይማኖት ጉዳዮች ዳይሬክቶሬት ዋና ዳይሬክተር አቶ መረሳ ረዳ በተመራውና ከጳጉሜ 4 - 5 ቀን 2002 ዓ.ም እንዲሁም ዛሬ መስከረም አራት ቀን 2003 ዓ.ም በመንበረ ፓትርያርኩ ጽ/ቤት ቀጥሎ በዋለው ስብሰባ በተለያየ ዙር ተከፋፍለው የተጠሩ ብፁዓን ሊቃነ ጳጳሳት በተመሳሳይ አጀንዳ ላይ እንዲወያዩ ተደርጓል፡፡ ዋና ዳይሬክተሩ በብፁዕ ወቅዱስ ፓትርያርኩ ተከፋፍለው በተጠሩት እና በሦስት የተለያዩ ዙሮች ለተሰበሰቡት ብፁዓን ሊቃነ ጳጳሳት፣ የኢትዮጵያ ኦርቶዶክስ ተዋሕዶ ቤተ ክርስቲያን ታሪካዊ እና የአገር ባለውለታ መሆኗን አስታውሰዋል፡፡ ይሁንና ከቅርብ ጊዜ ወዲህ ከቤተ ክርስቲያኒቱ ከፍተኛ አመራር ጀምሮ በየደረጃው በሚገኙ አካላት የሚፈጸሙ ግልጽ የወጡ ስሑት ተግባራት ሕዝቡን እያስከፉ፣ በዚህም ሳቢያ ከሕዝቡ ለመንግሥት የሚቀርቡት አቤቱታዎች እየበረቱ መምጣቸውን፣ እኒህም አቤቱታዎች ውለው ሲያድሩ ለአገሪቱ ዕድገት እና ልማት መሰናክል ለመሆን ከመቻላቸው አኳያ መንግሥትን እያሳሰበው መሆኑን አስረድተዋል፡፡